Mis: Konstabel

**Mis: Opstel 4: Konstabel (dualisme)**

***Konstabel het ‘n dualistiese of tweeledige karakter, want die temas van algemene menswees, naamlik goed en kwaad, word in hom verteenwoordig. Hy speel dus ‘n groot rol in hierdie drama en manipuleer die drie vroue om hul ware aard uit te leef. Bespreek hierdie stelling in ‘n opstel van ongeveer 400 – 450 woorde. ( Tot sowat 500+ woorde is ook korrek.)***

**Konstabel het ‘n dualistiese karakter, want hy kom as goeie geregsdienaar voor, maar eintlik is hy heel moontlik ‘n bose ontvoerder.**

**Reeds aan die begin is die leser bewus van die spanning oor ‘n bose persoon op die dorp, wanneer Miem na die “onheil” verwys en dat dit “iets bonatuurliks…met onaardse drange” is.**

**Die motoriese moment breek aan wanneer Konstabel aan die deur klop en Miem hom binne nooi: “So ja, kom gerus binne.” Hulle vertrou hom as beskermer, want hy sê dat hy “deel van die ontplooide waakeenheid” is. Ten spyte van sy donkerbril en kierie laat hy die vroue gerus voel, want hy sê dat hy vir “spesiale gevalle” ‘n verskerpte gehoor- en reuksintuig het. Hy spog met sy skerp reuksin: “Hulle noem my nie verniet Snuf-in-die-neus nie,” waarna hy demonstreer hoe hy kan “ruik” wie die drie vroue is.**

**Die vroue is so beïndruk deur hom dat Gertie sê: “Selfs in die donker kan ek sien hy het ‘n goeie houding…So ‘n man kan ‘n mens vertrou.” Hy betower hulle sό dat hulle nie vermoed dat hy eintlik kan sien nie, selfs wanneer hy die hond, Wagter, akkuraat beskryf : “Groot dier. Kort snoet. Stomp stert.”**

 **Gedurende die aand manipuleer hy elk van die drie vroue om hom as biegvader te gebruik: Miem vertel van hoe sy haar man mis; Meisie vertel van haar moeilike lewe en haar besoek aan die sirkus en die seksueel gefrustreerde Gertie transformeer na sy sensuele, dansende tant Hannie. Hy weet net hoe om elke vrou te vlei: Vir Miem vertel hy hoe ‘n “verstandige ma” sy is; vir Meisie vertel hy dat haar regte naam,” Margareta Johanna, pragtig” is en vir Gertie laat hy voel dat hulle twee “baie gemeen" het.**

**In werklikheid steek hy sy ware identiteit weg, deur hom slegs as “Konstabel Van der Riet (iewers tussen die riete)” voor te stel. Dit is nie duidelik waar hy vandaan kom nie; sommer net “van elders” of “hier en daar”. Hy suggereer wel dat hy eintlik ‘n bose figuur is wanneer hy sê: “…die adder seil vinniger deur die gras…”**

**Hy veroorsaak tydelik uiterlike konflik: Wanneer Miem hom die huis wil verbied omdat hy vir Gabriӫl van die verdwynings verdink, oortuig hy hulle weer van die gevaar: “Die deur kan maklik oopgebreek word.” Miem vertrou hom dan genoeg as toekomstige skoonseun, noem aan hom dat Meisie mooi is en heerlike kos kook en laat hom toe om saam met Meisie die emmer buite te gaan leegmaak. Dit gee aan Konstabel die geleentheid om met Meisie af te spreek om hom teen middernag te ontmoet: “Kaalvoet in jou aannemingsrok…”**

**Wanneer Meisie hom teen middernag ontmoet, transformeer hy van Konstabel na nar, of selfs bose ontvoerder, want hy dop sy baadjie om, sodat dit ‘n narkostuum word en haal sy donkerbril af. Hy dwing nie vir Meisie om by die deur uit te dans nie, want hy wys net ‘n “sjarmante handgebaar” en sy dans voor hom uit, soos ‘n “marionet” wat deur hom beheer word.**

**Ten slotte besef ons dat die Konstabel ‘n valse goeie beeld voorgehou het om uiteindelik vir Meisie uit haar ma se huis te ontvoer, na ‘n onbekende wêreld.**

**BEPLANNINGSTRUKTUUR VIR MAKLIKER LEER**

1. **KORT INLEIDING WAT BY OPDRAG AANSLUIT**
2. **Paragraaf 1: SPANNING EN ONHEIL: \*Leser van die begin af daarvan bewus.**
3. **Paragraaf 2: KONSTABEL SE BINNEKOMS: \* Motoriese moment wanneer hy klop en Miem hom binne nooi. \*Vroue voel gerus met hom daar. \*Sy reuksintuig laat hom agterkom wie elk van die vroue is.**
4. **Paragraaf 3: VROUE IS BEïNDRUK MET HOM: \* Gertie glo mens kan so ‘n man vertrou. \* Hulle kom nie agter hy is blind nie, al beskryf hy die hond akkuraat.**
5. **Paragraaf 4: LAAT VROUENS GOED VOEL: \* Manipuleer vroue om hom as biegvader oor hul frustrasies te gebruik.. \* Hy vlei die vroue en deel komplimente uit,**
6. **Paragraaf 5: HY STEEK SY WARE IDENTITEIT WEG: \*Naam wat vaag is. \* Sy herkoms is onduidelik.**
7. **Paragraaf 6: KONFLIK: \* Miem verbied hom die huis as hy vir Gabriӫl verdink. \*Dan vertrou sy hom weer genoeg om Meisie aan hom af te smeer. \* Laat hulle alleen buitentoe gaan om emmer leeg te maak en afspraak te maak.**
8. **Paragraaf 7: KONSTABEL TRANSFORMEER EN MEISIE VERDWYN: \*Dop baadjie om en haal donkerbril af. \* Manipuleer Meisie om self by deur uit te dans.**

**KORT SLOT MET GEVOLGTREKKING OF SAMEVATTING**

* **Paragraaf 1: Spanning en onheil**
* **Paragraaf 2 – 4: Konstabel se uitwerking op die vroue**
* **Paragraaf 5: Hy steek sy identiteit weg.**
* **Paragraaf 6: Konflik en oplossing van konflik**
* **Paragraaf 7: Transformasie en bevryding**
* ***Moenie subopskrifte, kolpunte of paragraafnommers in jou finale opstel gebruik nie.***
* ***Moenie die hele opstel in een paragraaf skryf nie.***
* ***Onthou jou kort inleiding en slot.***
* ***Sorg dat jy elke stelling duidelik motiveer, deur ‘n aanhaling of bewys uit die teks.***
* ***Let mooi daarop dat elke stelling wat jy maak, by die opdrag moet aansluit, sodat jy nie slegs die storie oorvertel nie.***
* ***Moenie ‘n gedeelte doodtrek as jou opstel effens te lank is nie.***